cometadata/datacite-titles-descriptions-related-identifiers huggingface dataset:
DOI: 10.14457/tu.the.2021.969
title: การประยุกต์ใช้ Google Trends ในการประมาณการอัตราการว่างงานในประเทศไทย

description: การศึกษาครั้งนี้มีวัตถุประสงค์เพื่อใช้ข้อมูลคำค้นหาที่เกี่ยวข้องกับการหางานใน Google Trends สำหรับการพยากรณ์อัตราการว่างงานในประเทศไทย ด้วยวิธีการเรียนรู้ของ Machine Learning ได้แก่ Linear Regression Model, Optimizable Tree Regression Model, Optimizable Support Vector Regression Model, Neural Network Model และ Optimizable Ensemble Model โดยในการศึกษานี้ผู้ศึกษาใช้ข้อมูลอนุกรมเวลาแบบรายเดือนที่แบ่งออกเป็น 2 แบบจำลอง กล่าวคือ ตัวแปรตามประกอบด้วย 2 ชุดข้อมูล คือ ข้อมูลอัตราการว่างงานที่มาจากสำนักงานสถิติแห่งชาติ ตั้งแต่เดือนมกราคม พ.ศ. 2554 ถึงเดือนธันวาคม พ.ศ. 2563 และข้อมูลอัตราการว่างงานที่มาจากผู้ประกันตนในประกันสังคม ตั้งแต่เดือนมกราคม พ.ศ. 2554 ถึงเดือนตุลาคม พ.ศ. 2564 ขณะที่ใช้ตัวแปรอิสระคือคำค้นหาใน Google Trends และแบ่งชุดข้อมูลออกเป็น 80:20 สำหรับข้อมูลที่ใช้ในการเรียนรู้เพื่อสร้างแบบจำลอง และข้อมูลที่ใช้ทดสอบความประสิทธิภาพของแบบจำลอง ผลการศึกษา พบว่า เมื่อพิจารณาจากค่าความคาดเคลื่อนรากที่สองกำลังสองเฉลี่ยต่ำที่สุด วิธีการ Ensemble มีประสิทธิภาพสูงสุดในการพยากรณ์อัตราการว่างงานของสำนักงานสถิติแห่งชาติ ในขณะที่วิธีการ Linear Regression มีประสิทธิภาพสูงสุดในการพยากรณ์อัตราการว่างงานของสำนักงานประกันสังคม ซึ่งการศึกษานี้สามารถพัฒนาต่อยอดในอนาคตสำหรับการประยุกต์ใช้ Machine Learning กับข้อมูล Google Trends เพื่อการพยากรณ์อัตราการว่างงานในประเทศไทย
DOI: 10.14457/tu.the.2021.970
title: การศึกษาปัจจัยที่มีผลต่อการตัดสินใจขอสินเชื่อจำนำทะเบียนรถกับบริษัท เงินสดทันใจ จำกัด (ศรีสวัสดิ์) ของลูกค้าธนาคารออมสินในเขตกรุงเทพมหานคร

description: งานวิจัยฉบับนี้ทำการศึกษาวิเคราะห์ปัจจัยที่มีผลต่อการตัดสินใจขอสินเชื่อจำนำทะเบียนรถกับบริษัท เงินสดทันใจ จำกัด ซึ่งเป็นบริษัทร่วมทุนระหว่างธนาคารออมสิน กับบริษัท ศรีสวัสดิ์ คอร์ปอเรชั่น จำกัด (มหาชน) ในการปล่อยสินเชื่อจำนำทะเบียนรถ ซึ่งปัจจุบันธุรกิจสินเชื่อจำนำทะเบียนรถกำลังได้รับความนิยมและมีผู้ให้บริการจำนวนมาก ส่งผลให้ผู้ใช้บริการมีตัวเลือกหลากหลาย ผู้ให้บริการจึงต้องสร้างกลยุทธ์ต่าง ๆ ในการแข่งขัน โดยบริษัท เงินสดทันใจ จำกัด ใช้กลยุทธ์ดอกเบี้ยต่ำและความน่าเชื่อถือของธนาคารออมสิน โดยหวังช่วยให้ผู้มีรายได้น้อยสามารถเข้าถึงแหล่งเงินทุนได้ง่ายด้วยดอกเบี้ยที่เป็นธรรม ผู้วิจัยจึงทำการเก็บข้อมูลโดยการแจกแบบสอบถามจากกลุ่มตัวอย่าง 400 ชุด วิเคราะห์ข้อมูลประชากรศาสตร์ด้วยค่าไค-สแควร์ (Chi-Square Test : 2 - test) และวิเคราะห์ปัจจัยส่วนประสมทางการตลาดด้วยความถดถอยโลจิสติค (Logistic Regression Analysis) ผลการศึกษาพบว่า กลุ่มตัวอย่างที่มีชื่อเป็นเจ้าของเล่มทะเบียนทั้งรถมอเตอร์ไซค์หรือรถยนต์จะตัดสินใจขอสินเชื่อจำนำทะเบียนรถกับบริษัท เงินสดทันใจ จำกัด เพราะปัจจัยด้านราคาเป็นหลัก โดยเฉพาะอัตราดอกเบี้ยที่ต่ำกว่าสถาบันการเงินอื่น สำหรับสินเชื่อจำนำทะเบียนรถมอเตอร์ไซค์ ผู้ที่มีระดับรายได้ 15,001 - 20,000 บาท จะเป็นกลุ่มที่มีแนวโน้มขอสินเชื่อมากที่สุด การเพิ่มขึ้นของรายได้ จะทำให้กลุ่มตัวอย่างที่มีชื่อเป็นเจ้าของเล่มทะเบียนรถมอเตอร์ไซค์มีการตัดสินใจขอสินเชื่อมากขึ้น แต่ผู้ที่ระดับรายได้สูงมีการขอสินเชื่อต่ำ เพราะคาดหวังวงเงินอนุมัติสูง ในขณะที่บริษัท เงินสดทันใจ จำกัด อนุมัติสูงสุดเพียง 200,000 บาท เพื่อดึงดูดผู้ที่ระดับรายได้สูงไว้บริษัท เงินสดทันใจ จำกัด จึงควรปรับวงเงินอนุมัติให้สูงขึ้นโดยผ่านกระบวนการบริหารความเสี่ยงในการพิจารณาวงเงิน แตกต่างจากสินเชื่อจำนำทะเบียนรถยนต์ กลุ่มตัวอย่างที่มีชื่อเป็นเจ้าของเล่มทะเบียนรถยนต์จะตัดสินใจขอสินเชื่อมากขึ้น หากภาระหนี้สินลดลง บริษัท เงินสดทันใจ จำกัด ควรเพิ่มขั้นตอนกระบวนการตรวจสอบประวัติการเงินเพื่อที่จะพิจารณาอนุมัติให้สินเชื่อกับผู้ที่มีภาระหนี้สินลดลงก่อน และเนื่องด้วยรถยนต์เป็นทรัพย์สินที่มีมูลค่าสูง จึงให้ความสำคัญกับด้านผลิตภัณฑ์อย่างความน่าเชื่อถือของธนาคารออมสิน ดังนั้น การเข้ามาร่วมทุนของธนาคารออมสินในการเปิดตัวบริษัท เงินสดทันใจ จำกัด จึงทำให้สินเชื่อจำนำทะเบียนรถยนต์ได้รับความสนใจจากผู้ที่มีชื่อเป็นเจ้าของเล่มทะเบียนรถยนต์ นอกจากนี้ การกำหนดกลยุทธ์อัตราดอกเบี้ยต่ำทำให้ผู้ที่มีชื่อเป็นเจ้าของเล่มทะเบียนทั้งรถมอเตอร์ไซค์และรถยนต์ต่างตัดสินใจเข้ามาขอสินเชื่อเพื่อแก้ปัญหาการขาดสภาพคล่องและนำเงินมาใช้จ่ายในชีวิตประจำวัน บริษัท เงินสดทันใจ จำกัด จึงควรเสนออัตราดอกเบี้ยต่ำในระดับที่ลูกค้าพอใจและควรพิจารณาเปรียบเทียบอัตราดอกเบี้ยกับสถาบันการเงินอื่น ๆ เสมอ เพื่อปรับอัตราดอกเบี้ยให้มีความเหมาะสมและสามารถแข่งขันได้
DOI: 10.14457/tu.the.2021.971
title: ปัจจัยที่ส่งผลต่อการตัดสินใจเลือกสถานพยาบาลในการทำศัลยกรรมเสริมความงามในเขตกรุงเทพมหานคร

description: การศึกษาครั้งนี้ มีวัตถุประสงค์เพื่อศึกษาปัจจัยที่ส่งผลกระทบต่อการตัดสินใจเลือกสถานพยาบาลเพื่อทำศัลยกรรมบนใบหน้า และเพื่อศึกษาความสามารถของธุรกิจสถานพยาบาลในการตอบสนองต่อความต้องการของผู้บริโภค ทำการศึกษาโดยใช้แบบสอบถามในการเก็บรวบรวมข้อมูลจากกลุ่มตัวอย่าง คือ บุคคลทั่วไปที่ทำศัลยกรรมบนใบหน้าและบุคคลที่จะตัดสินใจทำศัลยกรรมบนใบหน้าที่อยู่อาศัยในกรุงเทพมหานคร จำนวน 400 คน และทำการสัมภาษณ์ผู้ประกอบการด้านธุรกิจทำศัลยกรรมบนใบหน้า จำนวน 7 คน งานศึกษานี้วิเคราะห์โครงสร้างตลาดและพฤติกรรมการแข่งขันในตลาดผู้ให้บริการศัลยกรรมบนใบหน้าโดยวิเคราะห์จากข้อมูลปฐมภูมิและข้อมูลทุติยภูมิต่าง ๆ นอกจากนี้ยังวิเคราะห์ความแตกต่างของผู้บริโภคที่เลือกใช้สถานพยาบาลลักษณะต่าง ๆ ในการทำศัลยกรรมบนใบหน้า ทั้งทางด้านปัจจัยทางด้านประชากรศาสตร์ พฤติกรรมการใช้บริการ และการให้ความสำคัญกับปัจจัยส่วนประสมทางการตลาด โดยใช้การทดสอบไค-สแควร์ (chi-square test) และการทดสอบความแปรปรวนทางเดียว (One – way ANOVA หรือ F – test) ผลการศึกษาพบว่า โครงสร้างตลาดของธุรกิจสถานพยาบาลเสริมความงาม เป็นตลาดกึ่งแข่งขันกึ่งผูกขาดมี โดยผู้ประกอบกิจการคลินิกเวชกรรมมีพฤติกรรมการแข่งขันทางด้านราคามากกว่าการแข่งขันด้านไม่ใช่ราคา และ ผู้ประกอบกิจการโรงพยาบาลเฉพาะทางศัลยกรรมมีพฤติกรรมกรรมมีการแข่งขันด้านไม่ใช่ราคามากกว่าการแข่งขันด้านราคา และผลการศึกษาพบว่ากลุ่มผู้บริโภคที่เลือกโรงพยาบาล เลือกคลินิกเวชกรรม และเลือกทั้งโรงพยาบาลและคลินิกเวชกรรมในการทำศัลยกรรมบนใบหน้า มีความแตกต่างอย่างมีนัยสำคัญทางด้านลักษณะทางประชากรศาสตร์ของผู้บริโภค ได้แก่ ปัจจัยด้านอายุและด้านรายได้เฉลี่ยต่อเดือนของผู้บริโภค ทางด้านสาเหตุการทำศัลยกรรม ได้แก่ การทำศัลยกรรมเพื่อรูปลักษณ์ตัวเองดูดีขึ้น ทำศัลยกรรมเพื่อแก้ไขจุดบกพร่อง ทำศัลยกรรมเพื่อดึงดูดความสนใจจากผู้อื่น และการให้ความสำคัญกับปัจจัยส่วนประสมทางการตลาดต่าง ๆ บางด้าน ภายใต้ปัจจัยด้านผลิตภัณฑ์ ด้านราคาและการชำระเงิน ด้านสถานที่ ด้านส่งเสริมการตลาด
DOI: 10.14457/tu.the.2021.972
title: ความสัมพันธ์ระหว่างทุนทางปัญญา โอกาสในการเติบโตและผลดำเนินงานของบริษัทจดทะเบียนในตลาดหลักทรัพย์แห่งประเทศไทย

description: งานวิจัยนี้มีวัตถุประสงค์เพื่อศึกษาความสัมพันธ์ระหว่างทุนทางปัญญา โอกาสในการเติบโตและผลดำเนินงานของบริษัทจดทะเบียนในตลาดหลักทรัพย์แห่งประเทศไทยในช่วงปี พ.ศ. 2559 ถึง พ.ศ. 2563 โดยมีกลุ่มตัวอย่างที่ใช้ในการศึกษาจำนวนทั้งสิ้น 1,935 ตัวอย่าง ในการศึกษาครั้งนี้ ผู้วิจัยใช้ตัววัดทุนทางปัญญาเป็น Modified Value Added Intellectual Coefficient (MVAIC) และใช้ตัววัดโอกาสในการเติบโตตามแนวคิด Price-based proxies คือ 1. อัตรามูลค่าตลาดต่อบัญชีของสินทรัพย์ 2. อัตรามูลค่าตลาดต่อบัญชีของหุ้นสามัญ และ 3. อัตรารายได้ต่อมูลค่าหุ้น และใช้ตัววัดผลดำเนินงานได้แก่ 1. อัตราผลตอบแทนต่อสินทรัพย์ (ROA) 2. อัตราผลตอบแทนต่อส่วนผู้ถือหุ้น (ROE) 3.อัตราเติบโตของยอดขาย อีกทั้งยังใช้การวิเคราะห์เส้นทาง (Path Analysis) และการวิเคราะห์ถดถอยเชิงพหุคูณ (Multiple Regression Analysis) ในการวิเคราะห์ข้อมูลผลการศึกษาพบว่าทุนทางปัญญามีความสัมพันธ์เชิงบวกกับทั้งโอกาสในการเติบโตและผลดำเนินงานทั้งหมด และทุนทางปัญญามีความสัมพันธ์เชิงบวกกับผลดำเนินงานทั้งหมดผ่านโอกาสในการเติบโต ในขณะที่องค์ประกอบแยกส่วนพบว่า Capital employed efficiency (CEE) มีความสัมพันธ์เชิงบวกกับผลดำเนินงานทั้งหมดผ่านโอกาสในเติบโต แต่ Human efficiency (HCE) มีความสัมพันธ์เชิงบวกกับอัตราผลตอบแทนต่อสินทรัพย์และอัตราผลตอบแทนต่อส่วนผู้ถือหุ้น แต่ Structural capital efficiency (SCE) และ Relational capital efficiency (RCE) มีความสัมพันธ์เชิงบวกกับอัตราผลตอบแทนต่อสินทรัพย์เท่านั้น
DOI: 10.14457/tu.the.2021.973
title: อิทธิพลของคำแนะนำของนักวิเคราะห์หลักทรัพย์ต่อราคาหุ้นในตลาดหลักทรัพย์แห่งประเทศไทย

description: บทบาทของนักวิเคราะห์ได้เปลี่ยนแปลงอย่างมีนัยสำคัญหลังจากเกิดการแพร่ระบาดของไวรัสโคโรนา 2019 ซึ่งทำให้นักลงทุนรายย่อยในประเทศมีจำนวนเพิ่มขึ้นอย่างมีนัยสำคัญ ประกอบกับการเพิ่มขึ้นของผู้ใช้งานอินเตอร์เน็ต ทำให้นักวิเคราะห์นั้นได้ปรับกลยุทธ์ในการนำเสนอหลักทรัพย์เพื่อตอบสนอความต้องการของนักลงทุนรายย่อยมากยิ่งขึ้น ซึ่งหนึ่งในกลยุทธ์นั้นคือ การออกคำแนะนำให้ “ซื้อ” หลักทรัพย์รายวันงานวิจัยนี้ได้ศึกษาอิทธิผลของคำแนะนำรายวันของนักวิเคราะห์ต่อราคาหลักทรัพย์ โดยทำการศึกษาด้วยวิธีการหาผลตอบแทนเกินปกติสะสมในสี่ช่วงเวลาได้แก่ การถือครองหลักทรัพย์ตั้งแต่วันที่แนะนำจนครบ 3 5 7 และ 30 วัน โดยได้แบ่งการศึกษาออกเป็น 3 ประเภทหลักคือ ศึกษาผลกระทบในภาพรวม ศึกษาผลกระทบแยกตามตลาดหลักทรัพย์ และ ศึกษาผลกระทบแยกตามบริษัทหลักทรัพย์ผลการศึกษาพบว่าคำแนะนำรายวันของนักวิเคราะห์ในภาพรวมไม่สร้างผลตอบแทนเกินปกติที่เป็นบวก สำหรับอิทธิพลของคำแนะนำของนักวิเคราะห์แยกตามตลาดหลักทรัพย์นั้นพบว่าการปฏิบัติตามคำแนะนำของนักวิเคราะห์ในตลาดหลักทรัพย์ เอ็ม เอ ไอ (mai) ไม่สร้างผลตอบแทนเกินปกติที่เป็นบวกได้สูงกว่าใน ตลาดหลักทรัพย์แห่งประเทศไทย (SET) ในขณะที่ หากปฎิบัติตามคำแนะนำของนักวิเคราะห์ต่างบริษัทหลักทรัพย์ จะทำให้ได้ผลตอบแทนเกินปกติที่แตกต่างกัน
DOI: 10.14457/tu.the.2022.8
title: รูปแบบการคุ้มครองผู้บริโภคด้านฉลากผลิตภัณฑ์อาหารจากพืช: ถอดบทเรียนจากประเทศอินเดียและสหภาพยุโรป

description: การค้นคว้าอิสระฉบับนี้มุ่งศึกษาถึงรูปแบบการคุ้มครองผู้บริโภคด้านฉลากสำหรับผลิตภัณฑ์อาหารจากพืชในประเทศอินเดียและสหภาพยุโรป ซึ่งมีการดำเนินการใน 2 รูปแบบที่แตกต่างกัน ได้แก่ การออกกฎระเบียบโดยหน่วยงานภาครัฐ และการกำหนดมาตรฐานและขับเคลื่อนโดยภาคเอกชน เพื่อถอดบทเรียนการคุ้มครองผู้บริโภคด้านฉลากผลิตภัณฑ์อาหารจากพืชจากประเทศอินเดียและสหภาพยุโรปใน 4 ประเด็น ได้แก่ การให้ข้อมูลแก่ผู้บริโภค คำนิยาม การให้การรับรองผลิตภัณฑ์ และความตกลงว่าด้วยอุปสรรคทางเทคนิคต่อการค้า จากการศึกษา ประเทศอินเดียเป็นประเทศที่มีการคุ้มครองผู้บริโภคอาหารจากพืชซึ่งเป็นมังสวิรัติเป็นการเฉพาะโดยภาครัฐ มีกฎหมายบังคับให้ต้องมีการแสดงฉลากสัญลักษณ์มังสวิรัติหรือไม่ใช่มังสวิรัติบนบรรจุภัณฑ์ โดยประเทศอินเดียไม่ได้ให้การคุ้มครองผู้บริโภคด้วยเหตุผลทางศาสนาเท่านั้น แต่ยังคำนึงถึงแนวโน้มพฤติกรรมการบริโภคอาหารวีแกนในประเทศด้วย นอกจากนี้ ยังมีการกำหนดคำนิยามที่ชัดเจน ทำให้เกิดความชัดเจนกับทั้งผู้ประกอบการและผู้บริโภค อย่างไรก็ดี ประเทศอินเดียใช้กลไกการแจ้งและรับรองตนเองของผู้ประกอบการ จึงอาจมีการแจ้งข้อมูลไม่ถูกต้องได้ ในขณะที่สหภาพยุโรปมีรูปแบบการคุ้มครองผู้บริโภคอาหารจากพืชที่แตกต่างออกไป โดยเป็นการขับเคลื่อนการดำเนินการคุ้มครองผู้บริโภคอาหารจากพืชจากหน่วยงานภาคเอกชนเป็นหลัก แม้จะพบว่ามีกฎหมายวางหลักให้คณะกรรมการสหภาพยุโรปมีการกำหนดคำนิยามอาหารมังสวิรัติและอาหารวีแกนที่ใช้บนฉลากแล้ว แต่ยังไม่มีรายละเอียดการกำกับดูแลดังกล่าว ในสหภาพยุโรปจึงเกิดปัญหาขาดแนวปฏิบัติที่มีความชัดเจน ซึ่งในระหว่างที่ยังไม่มีความชัดเจน ภาคเอกชนในสหภาพยุโรปจึงนิยมให้บุคคลที่สามที่มีความเป็นอิสระเป็นผู้ตรวจสอบรับรองผลิตภัณฑ์ จากบทเรียนของประเทศอินเดียและสหภาพยุโรป ประเทศไทยควรมีการกำหนดคำนิยามของอาหารจากพืช เช่น คำว่า “มังสวิรัติ” หรือ “วีแกน” เพื่อลดความเสี่ยงในการเกิดปัญหาเช่นเดียวกับสหภาพยุโรปและเพิ่มประสิทธิภาพในการคุ้มครองผู้บริโภค โดยประเทศไทยอาจเริ่มต้นกำหนดมาตรการอาหารจากพืชจากการให้ข้อมูลอาหารบนฉลากในรูปแบบสมัครใจ และควรสนับสนุนให้มีหน่วยงานรัฐหรือเอกชนเข้ามามีบทบาทในการกำกับหรือรับรองผลิตภัณฑ์อาหารจากพืชอย่างจริงจัง นอกจากนี้ ในการกำหนดระเบียบเกี่ยวกับการคุ้มครองผู้บริโภคด้านฉลากผลิตภัณฑ์อาหารจากพืช อาจต้องคำนึงถึงประเด็นการขัดกับความตกลงว่าด้วยอุปสรรคทางเทคนิคต่อการค้าโดยเฉพาะในประเด็นหลักการความสอดคล้องกับมาตรฐานระหว่างประเทศด้วย
DOI: 10.14457/tu.the.2022.9
title: มาตรการทางภาษีเพื่อช่วยเหลือผู้ที่มีบุตรในประเทศไทย

description: ปัจจุบันประเทศไทยกำลังประสบปัญหาอัตราการเกิดที่ลดน้อยลง เนื่องจากในหลายสาเหตุ ทำให้คู่สมรสหลายคู่เลือกที่จะไม่มีบุตร ในขณะที่รัฐต้องการเพิ่มประชากรให้มากขึ้น แต่อัตราการเกิดของประชากรในประเทศไทยลดลง จนเป็นที่วิตกกังวลว่าในอนาคตประเทศไทยอาจขาดแคลนแรงงานที่จะขับเคลื่อนประเทศต่อไป ทำให้รัฐออกมาตรการต่างๆ เพื่อส่งเสริมการมีบุตรและเพื่อเป็นการจูงใจให้ประชาชนมีบุตรมากขึ้น แต่เมื่อพิจารณามาตรการทางภาษีในการช่วยเหลือผู้ที่มีบุตรในประเทศไทย ยังคงมีปัญหาหลายประการ จากการศึกษาเปรียบเทียบมาตรการทางภาษีเพื่อช่วยเหลือผู้ที่มีบุตรในประเทศไทย กับมาตรการทางภาษีเพื่อช่วยเหลือผู้มีบุตรในประเทศสิงคโปร์ ประเทศเกาหลีใต้ และประเทศมาเลเซีย พบว่า การให้สิทธิประโยชน์ทางภาษีแก่ผู้ที่มีบุตรในประเทศไทยยังไม่เพียงพอต่อการช่วยเหลือผู้ที่มีบุตรในหลายด้าน เมื่อเปรียบเทียบกับสามประเทศข้างต้นที่มีมาตรการภาษีเพื่อช่วยเหลือผู้ที่มีบุตรมากกว่า ดังนั้น เพื่อปรับปรุงแก้ไขมาตรการทางภาษีเพื่อช่วยเหลือผู้ที่มีบุตรในประเทศไทย จึงควรที่จะนำแนวคิดทางภาษีของสามประเทศดังกล่าวข้างต้น มาประยุกต์ใช้ให้เกิดประโยชน์แก่ประเทศไทยต่อไป เพื่อส่งเสริมการดูแลบุตรและช่วยเหลือผู้ที่มีบุตรในด้านต่างๆ มากขึ้น เพื่อเป็นการแบ่งเบาภาระของผู้ที่มีบุตร และเพื่อสนับสนุนให้อัตราการเกิดของประชากรในประเทศไทยเพิ่มมากขึ้น
DOI: 10.14457/tu.the.2021.974
title: ปัจจัยที่มีผลต่อการตัดสินใจเลือกใช้เฟซบุ๊กแพลตฟอร์ม (Facebook platform) ในธุรกิจไม้แปรรูปบริเวณถนนสายไม้ (ซอยประชานฤมิตร)

description: แนวโน้มการแข่งขันในตลาดที่รุนแรงมากขึ้นและพฤติกรรมของผู้บริโภคที่เปลี่ยนแปลงไปตามความก้าวหน้าทางเทคโนโลยี โดยเฉพาะอย่างยิ่งระบบพาณิชย์อิเล็กทรอนิกส์ที่เข้ามามีบทบาทเพิ่มขึ้นในธุรกิจต่างๆ อย่างต่อเนื่อง รวมถึงธุรกิจไม้แปรรูปด้วย การวิจัยนี้มีวัตถุประสงค์เพื่อศึกษาปัจจัยที่มีผลต่อการตัดสินใจเลือกใช้เฟซบุ๊ก แพลตฟอร์มในธุรกิจไม้แปรรูป โดยเก็บรวบรวมข้อมูลจากร้านค้าไม้แปรรูปขนาดย่อมทุกร้านในบริเวณถนนสายไม้ ที่มีการจำหน่ายไม้แปรรูปหลัก 4 ประเภท ได้แก่ ไม้สัก ไม้มะค่า ไม้แดงและไม้เต็ง จำนวนรวมทั้งหมด 34 ร้าน โดยการใช้แบบสอบถาม และนำมาวิเคราะห์ทางสถิติและวิเคราะห์แบบจำลองโลจิท และโพรบิท โดยกำหนดค่านัยสำคัญทางสถิติที่ระดับ 0.10 ซึ่งผลการวิจัยพบว่า ผู้ประกอบการร้านค้าไม้แปรรูปที่มีรายได้ของร้านต่อปีมากกว่า 15 ล้านบาทขึ้นไปมีแนวโน้มที่จะนำระบบพาณิชย์อิเล็กทรอนิกส์มาใช้ในธุรกิจไม้แปรรูปลดลง ในส่วนของปัจจัยส่วนประสมทางการตลาด พบว่า ผู้ประกอบการร้านค้าไม้แปรรูปที่ให้ความสำคัญกับปัจจัยด้านการบริการมีแนวโน้มที่จะนำระบบพาณิชย์อิเล็กทรอนิกส์มาใช้ในธุรกิจไม้แปรรูปมากขึ้น ถ้าหากระบบพาณิชย์อิเล็กทรอนิกส์สามารถตอบสนองปัจจัยด้านการบริการได้อย่างครบถ้วน และตัวแปรอื่นๆ ไม่สามารถอธิบายได้ แต่เมื่อวิเคราะห์ข้อมูลเกี่ยวกับพฤติกรรมการตัดสินใจเลือกช่องทางพาณิชย์อิเล็กทรอนิกส์ที่จะนำมาใช้ในธุรกิจไม้แปรรูปนั้น พบว่า ผู้ประกอบการไม้แปรรูปส่วนใหญ่มีความคิดเห็นว่า แพลตฟอร์มที่มีความสะดวกในการอัพเดทข้อมูลรายละเอียดและประเภทของสินค้า, มีประสบการณ์ในการเข้าใช้งานในระบบได้ง่าย ไม่ซับซ้อนยุ่งยาก, เป็นที่รู้จักของคนทั่วไป / มีผู้ใช้งานมาก, มีการรักษาความปลอดภัยของข้อมูลในระบบที่ดีและมีความรวดเร็วในการแก้ไขปัญหาของระบบคือ เฟซบุ๊ก ซึ่งสามารถตอบโจทย์ในการใช้งานเกี่ยวกับการโพสต์หรือการอัพเดทรายละเอียดของสินค้าได้มากกว่าเว็บไซต์หรือช่องทางอิเล็กทรอนิกส์อื่นๆ
DOI: 10.14457/tu.the.2021.975
title: การศึกษาเปรียบเทียบอัตราผลตอบแทนหลักทรัพย์ของบริษัทที่อยู่ใน THSI (Thailand sustainability investment) กับหลักทรัพย์ของบริษัทที่อยู่ในกลุ่มอุตสาหกรรมเดียวกัน

description: การศึกษาเปรียบเทียบอัตราผลตอบแทนหลักทรัพย์ของบริษัทที่อยู่ใน THSI (Thailand Sustainability Investment) กับหลักทรัพย์ของบริษัทที่อยู่ในกลุ่มอุตสาหกรรมเดียวกัน เป็นการวิจัยเชิงปริมาณเพื่อศึกษาความแตกต่างระหว่างผลตอบแทนของบริษัทที่อยู่ในกลุ่มหุ้นที่ดำเนินการธุรกิจอย่างยั่งยืนกับบริษัทอื่น โดยใช้ข้อมูลรายไตรมาสจากกลุ่มตัวอย่างหลักทรัพย์ในกลุ่ม SET100 และแยกเป็นรายกลุ่มอุตสาหกรรม ซึ่งบริษัทในกลุ่มตัวอย่างเท่ากับ 96 บริษัท และข้อมูลเป็น Panel Data จำนวนไตรมาส-บริษัท 1,704 ข้อมูล และผู้วิจัยใช้วิเคราะห์ข้อมูลด้วยวิธี Fixed Effect Regressionผลการศึกษาพบว่า บริษัทที่ได้รับคัดเลือกใน THSI จะมีผลตอบแทนโดยเฉลี่ยต่ำกว่าหุ้นที่ไม่ได้อยู่ในกลุ่ม THSI แต่ไม่ได้แตกต่างอย่างมีนัยสำคัญทางสถิติและเมื่อแยกเป็นรายอุตสาหกรรม ได้แก่ กลุ่มอุตสาหกรรมเกษตรและอาหาร, ธุรกิจการเงิน, อสังหาริมทรัพย์และก่อสร้าง, ทรัพยากรและเทคโนโลยี พบว่า บริษัทที่ได้รับคัดเลือกใน THSI จะมีผลตอบแทนโดยเฉลี่ยต่ำกว่าหุ้นที่ไม่ได้อยู่ในกลุ่ม THSI แต่ไม่แตกต่างอย่างมีนัยสำคัญทางสถิติ ในขณะเดียวกันกลุ่มอุตสาหกรรมบริการ พบว่า ผลตอบแทนโดยเฉลี่ยของหุ้นในกลุ่ม THSI ต่ำกว่าบริษัทที่ไม่ได้อยู่ในกลุ่ม THSI ร้อยละ -6.375 และหากพิจารณาแบบจำลองในรูปแบบอื่น พบว่า ผลตอบแทนโดยเฉลี่ยของหุ้นในกลุ่ม THSI ต่ำกว่าบริษัทที่ไม่ได้อยู่ในกลุ่ม THSI ระหว่างร้อยละ -6.37 และ -5.66
DOI: 10.14457/tu.the.2021.976
title: ปัจจัยที่ส่งผลต่อความตั้งใจใช้บริการอินเตอร์เน็ตผ่านเครือข่ายโทรศัพท์เคลื่อนที่เพื่อการติดต่อสื่อสารของผู้บริโภคยุคดิจิทัล

description: ปัจจุบันผู้บริโภคติดต่อสื่อสารระหว่างกันผ่านบริการอินเตอร์เน็ตเพิ่มมากขึ้น เทคโนโลยีดิจิทัลได้เข้ามามีบทบาทสำคัญในการติดต่อสื่อสารของผู้บริโภคในยุคปัจจุบัน การศึกษาเรื่องปัจจัยที่ส่งผลต่อความตั้งใจใช้บริการอินเตอร์เน็ตผ่านเครือข่ายโทรศัพท์เคลื่อนที่ เพื่อการติดต่อสื่อสารของผู้บริโภคยุคดิจิทัล มีวัตถุประสงค์เพื่อศึกษาพฤติกรรมการใช้บริการอินเตอร์เน็ตผ่านโทรศัพท์เคลื่อนที่เพื่อการติดต่อสื่อสาร และเพื่อวิเคราะห์ปัจจัยที่ส่งผลต่อความตั้งใจใช้บริการอินเตอร์เน็ตผ่านเครือข่ายโทรศัพท์เคลื่อนที่ (Mobile Internet) เพื่อการติดต่อสื่อสารของผู้บริโภค โดยนำแบบจำลองทฤษฎีการยอมรับเทคโนโลยี (Technology Acceptance Model) มาประยุกต์ใช้ในการสร้างกรอบแนวคิดในการวิจัย โดยมีปัจจัยทั้งสิ้น 7 ปัจจัย อันประกอบด้วย การคล้อยตามกลุ่มอ้างอิง การเข้าถึงสัญญาณอินเตอร์เน็ตไร้สาย ความสนุกและเพลิดเพลิน คุณภาพของสัญญาณ การรับรู้ความง่ายและสะดวก การรับรู้ความมีประโยชน์ และทัศนคติต่อความตั้งใจใช้ที่จะส่งผลต่อความตั้งใจใช้กลุ่มตัวอย่างที่ใช้ในการศึกษามีจำนวน 400 ตัวอย่าง จากผู้ใช้บริการอินเตอร์เน็ตผ่านเครือข่ายโทรศัพท์เคลื่อนที่แบบรายเดือน การดำเนินการศึกษาเป็นการวิจัยเชิงปริมาณ โดยมีวิธีการวิจัยในรูปแบบของการสำรวจ ซึ่งเก็บรวบรวมข้อมูลโดยใช้แบบสอบถาม จากกลุ่มตัวอย่างที่ใช้บริการอินเตอร์เน็ตผ่านเครือข่ายโทรศัพท์เคลื่อนที่ โดยใช้การวิเคราะห์ความสัมพันธ์ของตัวแปร ด้วยการวิเคราะห์องค์ประกอบเชิงยืนยัน (Confirmatory Factor Analysis) และการวิเคราะห์แบบจำลองสมการโครงสร้าง (Structural Equation Modeling) ผลการศึกษาพบว่า ทุกปัจจัยที่ใช้ในการศึกษามีความสำคัญ และปัจจัยทัศนคติต่อความตั้งใจใช้ ส่งผลต่อความตั้งใจใช้บริการอินเตอร์เน็ตผ่านเครือข่ายโทรศัพท์เคลื่อนที่เพื่อการติดต่อสื่อสารของผู้บริโภค ซึ่งทำให้ผู้บริโภคเกิดความตั้งใจที่จะใช้ต่อไปในอนาคต ซี่งสอดคล้องกับผลการศึกษาข้อมูลพฤติกรรมการใช้บริการอินเตอร์เน็ตผ่านโทรศัพท์เคลื่อนที่เพื่อการติดต่อสื่อสารจากกลุ่มตัวอย่าง ที่มีความนิยมใช้แอปพลิเคชันไลน์ (Line) นิยมใช้การส่งข้อความในการติดต่อสื่อสาร และมีวัตถุประสงค์ในการใช้เพื่อการทำงาน กลุ่มตัวอย่างมีความตั้งใจที่จะนำมาใช้ในการดำเนินชีวิตประจำวัน เป็นไปตามสภาพแวดล้อมของสังคมในปัจจุบันที่เทคโนโลยีดิจิทัลได้เข้ามามีบทบาทสำคัญและเป็นส่วนหนึ่งในการใช้ชีวิตประจำวันของผู้บริโภคในยุคนี้
DOI: 10.14457/tu.the.2021.977
title: การศึกษาพฤติกรรม ปัจจัยส่วนประสมทางการตลาดและทฤษฎีการบริโภคเพื่อให้เป็นจุดสนใจที่มีอิทธิพลต่อความสุขในการเติมเงินของผู้เล่นเกม Playerunknown’s Battlegrounds (PUBG) ในระบบคอมพิวเตอร์ส่วนบุคคล

description: การศึกษาพฤติกรรม ปัจจัยส่วนประสมทางการตลาด และ ทฤษฎีการบริโภคเพื่อให้เป็นจุดสนใจที่มีอิทธิพลต่อความสุขในการเติมเงินของผู้เล่นเกม Playerunknown’s Battlegrounds (PUBG) ในระบบคอมพิวเตอร์ส่วนบุคคล มีวัตถุประสงค์เพื่อศึกษาถึงพฤติกรรมในการเติมเงินของผู้เล่นเกม PUBG และเพื่อศึกษาถึงความสัมพันธ์ระหว่างปัจจัยทางประชากรศาสตร์ ปัจจัยทางพฤติกรรมศาสตร์ ปัจจัยส่วนประสมทางการตลาดและทฤษฎีการบริโภคเพื่อให้เป็นจุดสนใจที่มีอิทธิพลต่อความสุขในการเติมเงินของผู้เล่นเกม PUBGการศึกษาในครั้งนี้เป็นการศึกษาในรูปแบบการวิจัยเชิงปริมาณ (Quantitative Analysis) โดยใช้แบบสอบถาม (Questionnaire) เป็นเครื่องมือในการวิจัย โดยมีกลุ่มตัวอย่างคือผู้เล่นที่เติมเงินให้กับเกม PUBG ทั้งสิ้น 115 ตัวอย่าง และมีการวิเคราะห์ผลโดยการใช้สถิติเชิงพรรณนา (Descriptive Statistics) ในการอธิบายผลการวิเคราะห์ ได้แก่ การแจกแจงความถี่ การหาค่าร้อยละ ค่าเฉลี่ย และค่าเบี่ยงเบนมาตรฐาน มีการทดสอบสมมติฐานโดยใช้การวิเคราะห์ความแปรปรวนทางเดียว (One-way ANOVA) และ การถดถอยเชิงเส้นแบบพหุคูณ (Multiple Regression)ผลการศึกษาพบว่า กลุ่มตัวอย่างที่เติมเงินให้กับเกม PUBG ส่วนใหญ่มีอายุระหว่าง 16 – 20 ปี มีการศึกษาในระดับปริญญาตรี โดยมีอาชีพนักเรียน/นักศึกษา ที่มีระดับรายได้เฉลี่ยต่อเดือนต่ำกว่า 10,000 บาท โดยมีความถี่ในการเล่นเกม PUBG ทุกวัน และมีเวลาเฉลี่ยในการเล่นเกม PUBG ต่อครั้ง ที่ 2 – 3 ชั่วโมงโดยมีจำนวนการเติมเงินเข้าสู่เกม PUBG ต่อครั้งที่ประมาณ 330 บาท/ครั้ง และมีความถี่ในการเติมเงิน 1 เดือน/ครั้ง ใช้ช่องทาง MasterCard (บัตรเครดิต) ในการเติมเงิน เพื่อซื้อสินค้าในหมวดชุดลดราคา - อาวุธ โดยยี่ห้อของ Gaming Gear ที่นิยมใช้ที่สุดได้แก่ Logitech (เมาส์), Logitech (คีย์บอร์ด), HyperX (หูฟัง) และ Acer (จอแสดงผล) ผลการวิเคราะห์ข้อมูลด้วยการวิเคราะห์ความแปรปรวนทางเดียว พบว่าในปัจจัยด้านประชากรศาสตร์มีเพียงปัจจัยด้านอาชีพที่ส่งผลต่อความสุขในการเติมเงินของผู้เล่นเกม PUBG อย่างมีนัยสำคัญทางสถิติที่ .05 และผลการวิเคราะห์ข้อมูลด้วยการถดถอยเชิงเส้นแบบพหุคูณ พบว่าในปัจจัยส่วนประสมทางการตลาด มีเพียงปัจจัยด้านผลิตภัณฑ์และปัจจัยด้านราคาที่ส่งผลต่อความสุขในการเติมเงินของผู้เล่นเกม PUBG อย่างมีนัยสำคัญทางสถิติที่ .05 และในทฤษฎีการบริโภคเพื่อให้เป็นจุดสนใจ ปัจจัยด้านสถานะส่งผลต่อความสุขในการเติมเงินของผู้เล่นเกม PUBG อย่างมีนัยสำคัญทางสถิติที่ .01 และส่งผลต่อค่าใช้จ่ายในการเติมเงิน (บาท/เดือน) ของผู้เล่นเกม PUBG อย่างมีนัยสำคัญทางสถิติที่ .05
DOI: 10.14457/tu.the.2021.978
title: ความเต็มใจจ่ายสำหรับน้ำอัดลมบรรจุภัณฑ์ขวดกระดาษของผู้บริโภคในกรุงเทพมหานคร

description: การค้นคว้าอิสระเล่มนี้มีจุดประสงค์เพื่อศึกษามูลค่าความเต็มใจจ่ายสำหรับผลิตภัณฑ์น้ำอัดลมบรรจุขวดกระดาษของผู้บริโภคในกรุงเทพมหานครและปัจจัยที่ส่งผลต่อการกำหนดมูลค่าความเต็มใจสำหรับใช้ในการกำหนดกลยุทธ์ทางด้านราคาและการตลาดของผลิตภัณฑ์น้ำอัดลมในลักษณะที่เป็นมิตรต่อสิ่งแวดล้อมมากขึ้น โดยเก็บข้อมูลจากแบบสอบถามกับกลุ่มตัวอย่างในเขตพื้นที่กรุงเทพมหานคร จำนวน 400 คน แบบสอบถามที่ใช้ในการศึกษาในลักษณะสมมติเหตุการณ์ให้ประเมินค่า (Contingent Valuation Method: CVM) สำหรับการวิเคราะห์ข้อมูลจะใช้วิธีการทดสอบความสัมพันธ์ของตัวแปรด้วยค่าสัมประสิทธิ์สหสัมพันธ์แบบเพียร์สัน (Pearson’s Product Moment Correlation Coefficient) และการทดสอบปัจจัยที่ส่งผลต่อมูลค่าหรือราคาความเต็มใจจ่ายสำหรับผลิตภัณฑ์น้ำอัดลมบรรจุขวดกระดาษของผู้บริโภคในกรุงเทพมหานครด้วยความถดถอยเชิงพหุคูณ (Multiple Regression)จากการศึกษาจะพบว่า การประมาณการค่าเฉลี่ยความเต็มใจจ่ายสำหรับน้ำอัดลมบรรจุภัณฑ์ขวดกระดาษเท่ากับ 15.54 บาทต่อขวด ขนาด 295 มิลลิลิตร จากกลุ่มตัวอย่าง 373 คนที่สนใจซื้อและผลวิเคราะห์จะมีทั้งหมด 5 ปัจจัยที่ส่งผลต่อความเต็มใจจ่าย โดยตัวแปรอิสระที่มีนัยสำคัญทางสถิติทางบวกจำนวน 4 ตัวแปร ได้แก่ ปัจจัยการสนับสนุนการปกป้องสิ่งแวดล้อม, ปัจจัยความเป็นมิตรต่อสิ่งแวดล้อมของบริษัทน้ำอัดลม, ทัศนคติที่มีต่อบรรจุภัณฑ์กระดาษ และปัจจัยความรับผิดชอบต่อสิ่งแวดล้อม ส่วนตัวแปรอิสระที่มีนัยสำคัญทางสถิติทางลบจำนวน 1 ตัวแปร ได้แก่ ตัวแปรอายุ การกำหนดกลยุทธ์ทางด้านการตลาดของผู้ประกอบการและกลุ่มธุรกิจน้ำอัดลมควรมีการจัดให้ทำกิจกรรมทางด้านสิ่งแวดล้อมระหว่างองค์กรและชุมชน, การให้ความสำคัญกับการสร้างมลพิษทางสิ่งแวดล้อมในกระบวนการผลิต รวมถึงวัสดุที่นำมาใช้เป็นบรรจุภัณฑ์ไม่ควรเป็นอันตรายต่อสิ่งมีชีวิตและธรรมชาติ, การสร้างทัศนคติที่ดีที่มีต่อบรรจุภัณฑ์ให้กับผู้บริโภคเพื่อให้ผู้บริโภคมีความมั่นใจในสินค้าชนิดนี้มากขึ้น เป็นการมอบคุณค่าและประสบการณ์ที่ดีให้กับผู้บริโภค ทำให้ผู้บริโภคได้มีการบอกต่อและกลับมาซื้อสินค้าใหม่ และการกำหนดกลุ่มเป้าหมายที่จะเจาะกลุ่มผู้บริโภคที่มีอายุแตกต่างกันไม่มากนักที่ผู้ประกอบการและกลุ่มธุรกิจน้ำอัดลมจะต้องออกแบบนโยบายหรือแนวทางเชิงกลยุทธ์ทางธุรกิจให้มีความเหมาะสมมากขึ้น นอกจากนี้ การกำหนดกลยุทธ์ทางด้านราคาของผู้ประกอบการและกลุ่มธุรกิจน้ำอัดลมควรมีการคำนึงต้นทุนกับจำนวนเงินที่ผู้บริโภคเต็มใจจะจ่าย หรือแม้กระทั่งการพัฒนาผลิตภัณฑ์น้ำอัดลมให้ผู้บริโภคมีเชื่อมั่นในคุณภาพมากขึ้น